b'\n_START_ARTICLE_\nPrevalenca\n_START_PARAGRAPH_\nPrevalenca ali raz\xc5\xa1irjenost je \xc5\xa1tevilo vseh bolnikov (starih in novih) z dolo\xc4\x8deno boleznijo v kaki populaciji v \xc4\x8dasu opazovanja (npr. na dolo\xc4\x8den dan)._NEWLINE_Prevalenca je statisti\xc4\x8dni pojem, s katerim se v epidemiologiji izra\xc5\xbea skupno \xc5\xa1tevilo obolelih oseb znotraj neke populacije ob dolo\xc4\x8denem \xc4\x8dasu (angl. point prevalence), ne glede na to, kdaj se je konkretna bolezen pojavila. Navaja se v absolutnem \xc5\xa1tevilu primerov ali v odstotku dolo\xc4\x8dene populacije. Lahko se uporablja tudi za dolo\xc4\x8danje raz\xc5\xa1irjenosti razli\xc4\x8dnih drugih pojavov, kot je npr. \xc5\xa1tevilo kadilcev, uporaba varnostnih pasov itd. Tak\xc5\xa1ne informacije so koristne tako za medicino, kot za zavarovalnice ter razli\xc4\x8dne vladne slu\xc5\xbebe in agencije._NEWLINE_Za razliko od prevalence se incidenca (pojavnost) nana\xc5\xa1a samo na nove primere bolezni v dolo\xc4\x8denem \xc4\x8dasovnem intervalu (najve\xc4\x8dkrat v 1 koledarskem letu) na dolo\xc4\x8denem obmo\xc4\x8dju v dolo\xc4\x8deni populaciji.'